Никола Бубања

Зборник *Језик, књижевност, теорија*

Зборник *Језик, књижевност, теорија* доноси обимну селекцију радова насталих из реферата изложених на истоименом међународном научном скупу, одржаном на Филозофском факултету у Нишу 2018. године. Зборник садржи чак 52 текста, практично идеално располовљених у смислу текстова који се грубо могу идентификовати као теоријско-лингвистички, односно као књижевно-теоријски. Наравно, неки текстови се истичу између осталог и својеврсним повезивањем чак и овако грубо постављених формалних обриса, као што је то случај са научно строгим, али енергичним, динамичним и чак и у књижевном смислу изузетним лингво-стилистичким текстом М. Ковачевића. Строго формално, међутим, радови су распоређени у пет тематских сегмената, 2 лингвистичка и 3 књижевно-теоријска.

Зборник ипак отвара посебно издвојен текст настао на основу пленарног излагања, ауторке Рајне Драгићевић. Маестрално научно педантан, окренут актуелним питањима развоја корпусне лексикологије (међународни научни скуп у Крагујевцу из 2018. године такође је отворен пленарним предавањем из ове области) на нашем подручју, рад не само да покрива важна питања утицаја глобализације на степен истоветности језичких процеса, и питања утицаја енглеског језика, већ гледа у будућност, ка новим питањима која се у лексикологији отварају употребом електронских корпуса.

Успостављајући научно исцрпним и актуелним пленарним текстом општи правац кретања од теоријско-лингвистичких према књижевно-теоријским проблемима, уреднице Зборника нас, на позадини строге селекције и проницљиве организације, воде кроз плејаду информативних и научно иновативних текстова истакнутих домаћих и иностраних лингвиста, међу којима бисмо се одлучили истаћи, осим горе поменутих, и текстове чији су аутори Биљана Мишић Илић и Gian Claudio Batic. Од модерних теоријских сусретања контактне лингвистике и прагматике, преко условно „антитеоријских” концепција голе дескрипције језика, наредне секције Зборника увелико преиспитују и односе теорије и истраживачког праксиса, у текстовима установљених аутора (Новаков, Арсенијевић…) и младих научника (Јеротијевић Тишма, Јосијевић, Митић…).

Настављајући успостављену уредничку логику и у књижевно-теоријским сегментима, Зборник иде од значајних преиспитивања модерних чисто теоријских и широко постављених проблема субјекта, постхерменеутике, марксизма, родних теорија, еко-критике, теорија рецепција и читања, према егзотичнијим и ужим теоријским питањима француске нове критике и јеврејског идентитета, да би се затим окренуо питањима емпиријског функционисања теорије у истраживањима модерног књижевног корпуса. Теоријски курентни и засновани, а критички оштри, радови у овом делу зборника контекстуализују и преиспитују савремене примарне корпусе (Де Лило, Ишигуро, Лекси…) унутар (проблематизованих) теорија мултиверзума (Лопичић), лакановски схваћене трауме (Матовић), пхихоаналитичких и постструктуралистичких теорија сећања и идентитета, те у густом дискурсу раскривају питања „постизма”, постпартијархата, киднаповане когниције, вортицизма.

Читава библиотека филолошког истраживања, више од доприноса науци, зборник *Језик, књижевност, теорија* као целина показује садашње и будуће смерове хуманистике, не само у домену научног напретка, глобализације, електонизације и сличних изазова, већ и у смислу комплексне динамике односа хуманистике са друштвом у целини, као његовим елементом, интелектом, поткултуром, слабошћу и снагом, дубинским идентитетом и будућношћу. Као такав, овај зборник биће још једно често и радо консултовано издање српске филологије.

6.3.2019. Никола Бубања св.