**Р е п у б л и к а С р б и ј а**

**УНИВЕРЗИТЕТ У НИШУ**

**ФИЛОЗОФСКИ ФАКУЛТЕТ У НИШУ**

**РЕЦЕНЗИЈА РУКОПИСА *СВЕТЛОСТ И СЕНЕ КРЕАТИВНОГ УМА***

**аутора проф. др Снежане Видановић**

Монографија под називом ***Светлост и сене креативног ума*** проф. др Снежане Видановић има укупно 174 стране А4 формата, 39 слика и 1 табелу. Садржи 213 библиографских једница и 6 коришћених интернет извора. Аутор поглавља посвећеног музичарима и страху од јавног извођења је проф. др Весна Анђелковић.

Монографија садржи ПРЕДГОВОР, УВОД и неколико поглавља: ОДРАСТАЊЕ ИЗУЗЕТНИХ СТВАРАЛАЦА (Из којих породица потичу изузетни ствараоци?; Очеви; Мајке; Деца; Постати изузетан - да ли је све то почело у детињству?), ДЕЧЈА ИГРА И ИМАГИНАТИВНОСТ (Када дете почиње да се игра?; Да ли се сва деца играју на исти начин?; Терапија игром; Неколико налаза истраживања дечје игре, имагинативности и бар неколико питања), ЕКСЦИТАБИЛНОСТ КРЕАТИВНЕ ДЕЦЕ И ОДРАСЛИХ (Претерана ексцитабилност/хиперузбудљивост; Да ли су надарена деца и одрасли под већим ризиком за психолошке тешкоће?; Погрешне дијагнозе?; Живети са интензивношћу – одрасли и претерана ексцитабилност), КРЕАТИВНОСТ И ПСИХОПАТОЛОГИЈА (Породична трансмисија - ризик од психопатолошких испољавања и/или креативно постигнуће?), ГЕНЕТИКА КРЕАТИВНОСТИ (Активности леве и десне хемисфере и креативност; Удео наслеђа; Истраживање аутизма), О УМЕТНИЦИМА (Истраживања у области ликовног стваралаштва; Истраживања у нашој средини из области креативног изражавања; Узнемирујуће осећање необичности: уметност психотичних уметника), МУЗИЧАРИ И СТРАХ ОД ЈАВНОГ ИЗВОЂЕЊА (Страх од извођења као стваралачки проблем; Анксиозност насупрот будности; Фактори анксиозности извођења код музичара; Фактори анксиозности извођења – налази истраживања; Психоаналитичко схватање страха од јавног извођења; Личност музичара) и „ТАМНА” СТРАНА КРЕАТИВНОСТИ.

У оквиру ПРЕДГОВОРА, ауторка указује да је монографија настала као резултат вишегодишњег рада у области психологије стваралаштва, те да је своја истраживања реализовала захваљујући привилегији да ради са младим ствараоцима – сликарима, графичарима и музичарима, али, такође, истиче да су важан допринос истраживању дали и студенти психологије.

У УВОДУ се указује на комплексно и недовољно проучено подручје креативности и надарености, али и на немогућност поистовећивања ових појмова. Ауторка се позива на релевантне налазе истраживања, указујући да је креативност разматрана у оквиру филозофије, психологије, уметности, науке, па и студија менаџмента и других области, али да се још увек није дошло до јасног и опште прихваћеног појма.

У поглављу ОДРАСТАЊЕ ИЗУЗЕТНИХ СТВАРАЛАЦА ауторка указује на утицај породице и оружења у којем одрастају особе изузетне надарености, са посебним освртом на улогу оца и мајке, посматрајући их кроз одређени тип. Након разматрања ових питања, ауторка закључује да се, нажалост, данас још увек не зна пуно о породицама из којих потичу надарена деца, те да досадашња истраживања не пружају довољно простора за извођење закључка о томе која специфична обележја породице имају каузалну улогу у развоју надарености и креативности код деце.

Поглавље ДЕЧЈА ИГРА И ИМАГИНАТИВНОСТ читаоцима приближава појам и значај игре у дечјем узрасту. Значај игре ауторка сагледава кроз ликовну, драмску, музичку игру и игру речима, указујући и на важну улогу терапије игром.

ЕКСЦИТАБИЛНОСТ КРЕАТИВНЕ ДЕЦЕ И ОДРАСЛИХ разматрана је кроз психомоторну, сензуалну, интелектуалну, имагинативну и емоционалну ексцитабилност, и то код деце и код одраслих. Посебну пажњу ауторка посвећује погрешним дијагнозама код неке најпаметније и најкреативније деце, а поглавље завршава освртом на ексцитабилност у свету одраслих.

У оквиру поглавља КРЕАТИВНОСТ И ПСИХОПАТОЛОГИЈА ауторка износи бројна истраживања која показују повезаност између креативних особа различитих подручја и посебних психичких стања. Посебну пажњу посвећује савантима, дајући подробније тумачење појединих биографија. Ово поглавље ауторка завршава разматрањем породичних веза и психопатолошких поремећаја.

Својеврсно надовезивање на улогу генетике у креатвности појединца ауторка даје у наредном поглављу ГЕНЕТИКА КРЕАТИВНОСТИ. Кроз посебне делове посвећене разматрању леве и десне мождане хемисфере, као и уделу наслеђа и истраживању аутизма, ауторка констатује да истраживања на пољу креативности данас баратају најчешће са вероватноћама и да је наука тек на почетку при сагледавању веома сложених веза које детерминишу наследност.

Поглавље под називом О УМЕТНИЦИМА доноси три значајна дела. Један је посвећен истраживањима у области ликовног стваралаштва, други истраживањима у нашој средини из области креативног изражавања, а у трећем се разматра уметност психотичних уметника. Овде су дати резултати значајних истраживања различитих методолошких полазишта и циљева који пружају увид у односе креативности, односно креативног изражавања и појединих особина личности. У завршном делу овога поглавља посебно је сагледано стваралаштво тзв. психотичних уметника, које је поткрепљено и адекватним избором слика.

Значајан део ове монографије посвећен је проблемима са којима се срећу музичари извођачи, под називом МУЗИЧАРИ И СТРАХ ОД ЈАВНОГ ИЗВОЂЕЊА, чији је аутор проф. др Весна Анђелковић, вишегодишњи истраживач ове врсте проблема. Страх од извођења посматран је као стваралачки проблем, а затим је детаљније разматрана његова повезаност са анксиозношћу код музичара, где аутор износи налазе бројних релевантних истраживања. У делу посвећеном личности музичара ауторка износи низ разлика у структури личности између група музичара.

За крај, ауторка даје поглавље под називом „ТАМНА” СТРАНА КРЕАТИВНОСТИ, где представља креативност повезану са негативним феноменима, али, ипак, своја запажања довршава са вером да ће „светлост победити сенке”.

Рукопис *Светлост и сене креативног ума* проф. др Снежане Видановић представља резултат вишегодишњих истраживања феномена креативности, сагледаног кроз различите методолошке приступе, док новину представља њено бављење „тамном” страном креативности. Пративши развој креативних потенцијала појединца, ауторка даје значајне информације о улози породице, дечје игре, генетике, особина личности итд. са циљем расветљавања ове веома комплексне, али и недовољно истражене проблематике. Управо је комплексност проучавања креативности, као и жеља ауторки да прикажу бројне важне налазе истраживања, учинила да поједини делови текста буду превасходно засновани на презентовању добијених резултата (међу којима су и сопствени), што не умањује квалитет рукописа, већ отвара перспективе за даља разматрања и нова истраживања.

Текст одликује јасноћа, систематичност и објективност. Ауторка пише стилом који омогућава да читалац са лакоћом прати све важне информације, чак и уколико није професионално везан за област психологије. Сличан приступ уочава се и у тексту посвећеном музичарима, који сматрамо вредним интегралним делом ове монографије. Наведена коришћена литература је релевантна, и коришћена је уз објактиван научни приступ.

Стога, сматрамо да рукопис представља добродошао допринос будућим истраживањима феномена креативности, те да ће бити драгоцен за даља проучавања на овом подручју, како за стручњаке (психологе), тако и за писце и научнике из сродних области, и са задовољством је препоручујемо за објављивање.

У Нишу,

5.03.2019. год.

Др Данијела Здравић Михаиловић, ванредни професор

Факултета уметности Универзитета у Нишу



\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_